আন নাবিয়্যুল খাতিম

আন নাবিয়্যুল খাতিম () দেওবন্দি ইসলামি পণ্ডিত মানাজির আহসান গিলানির উর্দু ভাষায় রচিত একটি সীরাত গ্রন্থ। এটি ১৯৩৬ সালে প্রকাশিত হয়, মনজুর নোমানী গ্রন্থটির ভূমিকা লিখেছেন। অন্যান্য সীরাতগ্রন্থের তুলনায় এটি আকারে ছোট হলেও এতে প্রায় ৪০০টি বিষয় আলোচিত হয়েছে, যার মধ্যে ৩০০টি বিষয় পূর্বে কখনো আলোচিত হয়নি। এটি মূলত একটি উর্দু প্রবন্ধ যা তিনি মুহাম্মদ (স.)-এর ওপর বিভিন্ন প্রশ্ন আর সংশয়ের জবাবে লিখেছিলেন। তাই এতে সীরাতগ্রন্থের ধারাবাহিকতা রক্ষা করা হয় নি। এতে নবীর জীবনকে দুইভাগে ভাগ করা হয়েছে। তন্মধ্যে মক্কী জীবনকে আধ্যাত্মিক জীবন এবং মাদানি জীবনকে বুদ্ধিবৃত্তিক জীবন বলা হয়েছে। বইটির বিভিন্ন ঘটনাগুলোর বিশ্লেষণও এই ভিত্তিতেই করা হয়েছে। প্রতিটি ঘটনার প্রেক্ষাপট ও রহস্য এবং তার পেছনে যুক্তি ও দর্শন তুলে ধরা হয়েছে। এছাড়াও বইটিতে তুলনামূলক ধর্মতত্ত্ব, ইসলামবিদ্বেষীদের জবাব এবং বিভিন্নজনের উক্তি অনুসারে ইসলাম ও নবীর শ্রেষ্ঠত্ব ও চিরন্তনত্ব ফুটিয়ে তোলা হয়েছে। বইটিতে লেখক একেকটি বিষয় ব্যাখ্যা করেছেন, তারপর সে বিষয়টা নিয়ে আবেগদীপ্ত প্রশ্ন ছুড়ে দিয়েছেন। ইমান পত্রিকার সম্পাদক আবদুল মজিদ কুরাশি বলেন, "সীরাত বিষয়ক গ্রন্থাগারে এরকম বই আর একটিও নেই"।

 বিষয়বস্তু 
গ্রন্থটির শুরুতে "কুরআন মাজিদ এবং সীরাতে মুহাম্মাদির ঐতিহাসিকতা" শিরোনামে একটি দীর্ঘ প্রবন্ধের অবতারণা করা হয়েছে। তুলনামূলক ধর্মতত্ত্ব এই প্রবন্ধের প্রধান আলোচ্য বিষয়। এই প্রবন্ধে বিভিন্ন ধর্মগ্রন্থ ও ব্যক্তির মতামত থেকে নবীর শ্রেষ্ঠত্ব তুলে ধরা হয়েছে। পাশাপাশি হিন্দু, বৌদ্ধ, ইহুদি, খ্রিষ্টান, মাজুসি, জরথ্রুস্ট (পারসিক), মানি ধর্ম-সহ বিভিন্ন ধর্মের ভ্রান্তি তুলে ধরা হয়েছে।

তারপরের আলোচ্য বিষয় নবীর মা বাবার মৃত্যু, আরবের ও কুরাইশের হালচাল, দাদার মৃত্যু, দুধমা হালিমা সাদিয়া এবং চাচা আবু তালিবের লালনপালন। লেখক যেসব প্রশ্নের উত্তর দিয়ে বিষয়বস্তু আলোচনা করেছেন, তার মধ্যে রয়েছে: নবীর জন্মের পূর্বের বাবার মৃত্যু এবং শৈশবেই মা ও দাদার মৃত্যু কেন হল? আরব, কুরাইশ, হালিমা সাদিয়া ও আবু তালিবের কাছ থেকে তিনি কী পেয়েছেন? কী পেতে পারতেন? আর উল্টো তাদেরকে তিনি কী কী দিয়েছেন? কতটুকু দিয়েছেন? কেন নবী এত বিয়ে করলেন? তার কি কোনো নারীর প্রয়োজন ছিল? আর যৌবনে তিনি কেনইবা যৌবন পেরিয়ে আসা মহিলাকে বিয়ে করলেন? কেন আয়েশাকে অল্প বয়সে বিবাহ করেছিলেন?

তারপরের আলোচ্য বিষয়: তায়েফের ঘটনা, সাহাবাদের ওপর কুরাইশদের নির্যাতন, ইথিওপিয়ার দিকে হিজরত, নবুয়ত, মেরাজ, মদিনায় হিজরত এবং সেগুলোর ব্যাখ্যা ও রহস্য উদঘাটন। নবী কেন জিহাদ করলেন? তার নেতৃত্বে যত যুদ্ধ সংঘটিত হয়েছে, সবগুলোর নিহতদের মোট সংখ্যা কত? কতজনকে অন্যায়ভাবে হত্যা করা হয়েছে?

একেবারে শেষে দুটি পরিশিষ্ট যোগ করা হয়েছে। প্রথমটি নবীর স্ত্রীগণ সম্পর্কে। এতে প্রত্যেকের নাম, বিয়ের সময় স্ত্রীর বয়স, বিয়ের সময় নবীর বয়স, দাম্পত্যকাল তুলে ধরা হয়েছে। দ্বিতীয় পরিশিষ্টে নবীর যুগের মোট শহিদ, নিহত, আহত এবং বন্দির তালিকা দেওয়া হয়েছে।

 সাহিত্য শৈলী 
এই গ্রন্থের ভাষাশৈলী সমালোচকদের নিকট প্রশংশিত হয়েছে। বইটি ইসলামি কুতুব খানা, জমজম পাবলিশার্স, মাকতাবা-ই-আখুয়াতসহ বিভিন্ন প্রকাশনী থেকে ছাপা হয়েছে। এই বইটি নিয়ে ও লেখকের জীবনী নিয়ে ২০১৮ সালে পাটনায় জাতীয় সম্মেলন অনুষ্ঠিত হয়।

বইটির প্রথম দিকের ঘনিষ্ঠ সংস্করণে প্রায় ১৪৪–১৬০ পৃষ্ঠা ছিলো, পরে উন্নত সংস্করণে ৪৫০ শিরোনাম সংযোজন হয়েছে। বইটি মূলত রাসুলুল্লাহর শেষ নবীর প্রমাণাদি বর্ণনা করা হয়েছে। রাসূলের চরিত্র, গুনাগুণ, দ্বীন প্রচারের কৌশল নিয়ে বিস্তর ধারণা দেওয়া আছে। শেষ জামানায় রাসূল এসে সমাজে কি কি সংস্কার এনেছেন, সেসব বর্ণিত হয়েছে। লেখক নিজেই বইটির সারমর্ম হিসাবে নবী করীমের চরিত্র প্রসঙ্গে লিখেছেন:‘‘হ্যাঁ, অনেকেই এসেছে — সব যুগেই এসেছে, সব সমাজেই এসেছে।

সালাম হোক তাঁদের প্রতি, যারা কঠিন সময়ে এসেছেন।

কিন্তু কী করা যায় — তারা এসেছেন কেবল আসার জন্যই।

আর একজন, কেবল একজন — যিনি এসেছেন এবং শুধুই আসার জন্য এসেছেন।

তিনি কখনো নিভে যাননি, জ্বলে উঠেছেন এবং অনবরত জ্বলে চলেছেন।

তিনি আরও উজ্জ্বল হচ্ছেন, আরও ঊর্ধ্বমুখী হচ্ছেন, আরও সমুজ্জ্বল হয়ে উঠছেন।’’এই বইটি নবীজির শেষ নবী হিসেবে অবস্থান, তাঁর আহ্বান, চরিত্র, নেতৃত্ব ও মানবতার জন্য তাঁর অবদানকে হৃদয়স্পর্শী ও প্রাঞ্জল ভাষায় উপস্থাপন করেছে। এছাড়াও বইটিতে সীরাতের বর্ণনাগুলো হাদিসবদ্ধ না হয়ে মূল তথ্য ও তার ফলাফল নিয়ে আলোচনা এবং নিরাপত্তা ও গবেষণার দিকটিকে প্রাধান্য দেওয়া হয়েছে। লেখক বইটিতে নবীর মক্কি জীবনকে “হৃদয়ের জীবন” এবং মাদানী জীবনকে “মস্তিষ্কের জীবন” হিসেবে ভাগ করেছেন।

 মূল্যয়ন 
বইটি ২০২৫ সালের জুলাই পর্যন্ত বুক রিডস ওয়েবসাইটের বুক রিভিউয়ে ৬ জনের রিভিয়ে ৩.৮৩ রেটিং পেয়েছে। কিছু গবেষক বইটি সম্পর্কে মন্তব্য করেছেন, এটি সংক্ষিপ্ত হলেও গভীর সমুদ্র ধারণ করে। জুলাই ২০২৫ পর্যন্ত হার্ডকভার সংস্করণে ১৬০ পৃষ্ঠা নিয়ে আমাজন ওয়েবসাইটে ৪.৬/৬ রেটিং পেয়েছে।

 আরও দেখুন 
 সীরাতে খাতামুল আম্বিয়া
 সীরাতুল মুস্তফা
 সীরাতুন নবী
 কারওয়ানে মদীনা
 নবীয়ে রহমত
 যে ফুলের খুশবুতে সারা জাহান মাতোয়ারা

 তথ্যসূত্র 
 উদ্ধৃতি 

 গ্রন্থপঞ্জি 





 বহিঃসংযোগ 
 আর্কাইভ.অর্গে 
 ইউটিউবে বইটির অডিও বুক

বিষয়শ্রেণী:ইসলামি গ্রন্থ
বিষয়শ্রেণী:দেওবন্দি সাহিত্য
বিষয়শ্রেণী:ইসলাম বিষয়ক বই
বিষয়শ্রেণী:১৯৩৬-এর বই
বিষয়শ্রেণী:মানাজির আহসান গিলানির বই
বিষয়শ্রেণী:উর্দু ভাষার বই
বিষয়শ্রেণী:সুন্নি সাহিত্য
বিষয়শ্রেণী:উর্দু ভাষায় মুহাম্মাদের জীবনীগ্রন্থ